ต.ค.ว่างงานลดลงภาคกลางยังแชมป์
คนว่างงานลดลงเป็นเดือนที่ 4 อยู่ที่ 2.89 แสนคน แต่แรงงานถูกปลดเพิ่ม 3.1 หมื่นคน
11 พ.ย. 2557

คนว่างงานลดลงเป็นเดือนที่ 4 อยู่ที่ 2.89 แสนคน แต่แรงงานถูกปลดเพิ่ม 3.1 หมื่นคน
สำนักงานสถิติแห่งชาติ เปิดเผยถึงผลการสํารวจภาวะการทํางานของประชากรในเดือนต.ค. 2557 พบว่า มีการว่างงาน 2.89 แสนคน เพิ่มขึ้น 5.2 หมื่นคน เมื่อเทียบกับช่วงเดียวกันปีก่อน ที่มีผู้ว่างงาน 2.37 แสนคน และคิดเป็นอัตราว่างงาน 0.8% อย่างไรก็ตาม เมื่อเทียบกับเดือนก่อนหน้า จำนวนผู้ว่างงานลดลง 2.2 หมื่นคน โดยจำนวนผู้ว่างงานในปีนี้ลดลงต่อเนื่องมาเป็นเดือน ที่ 4 นับตั้งแต่เดือน มิ.ย. 2557 ที่มีผู้ว่างงานมากที่สุดในปีนี้ 4.48 แสนคน 
ทั้งนี้ ผู้ว่างงานในเดือน ต.ค. แบ่งเป็นผู้ว่างงานที่ไม่เคยทํางานมาก่อน 1.11 แสนคน และผู้ว่างงานที่เคยทํางานมาก่อน 1.78 แสนคน ซึ่งเพิ่มขึ้น 3.1 หมื่นคน จากช่วงเดียวกันของปีก่อน โดยเป็นผู้ว่างงานจากภาคการผลิต 6.9 หมื่นคน ภาคการบริการและการค้า 9.3 หมื่นคน และภาคเกษตรกรรม 1.6 หมื่นคน 
สำหรับผู้ว่างงานส่วนใหญ่จะจบการศึกษาในระดับอุดมศึกษา โดยว่างงานสูงสุด 9.5 หมื่นคน คิดเป็นอัตราการ ว่างงาน 1.2% รองลงมาเป็นระดับมัธยมศึกษาตอนต้น 7.4 หมื่นคน คิดเป็น 1.2% ระดับประถมศึกษา 5.8 หมื่นคน คิดเป็น 0.7% และระดับมัธยมศึกษาตอนปลาย 4.7 หมื่นคน คิดเป็น 0.8% และผู้ที่ไม่มีการศึกษาและต่ำกว่าประถมศึกษา 1.5 หมื่นคน คิดเป็น 0.2% 
นอกจากนี้ ยังพบว่า ภาคกลาง มีจํานวนผู้ว่างงานสูงสุด 8 หมื่นคน รองลงมาเป็นภาคตะวันออกเฉียงเหนือ 5.8 หมื่นคน ภาคใต้ 5.4 หมื่นคน ภาคเหนือ 5.1 หมื่นคน และกรุงเทพมหานคร 4.6 หมื่นคน 
สำหรับผลสำรวจภาวะการทำงานของประชากรเดือน ต.ค. พบว่า ผู้มีอายุตั้งแต่ 15 ปีขึ้น 54.96 ล้านคน โดย อยู่ในวัยแรงงานหรือผู้พร้อมจะทำงาน 38.31 ล้านคน ประกอบด้วยผู้มีงานทำ 37.92 ล้านคน ผู้ว่างงาน 2.89 แสนคน และผู้ที่รอฤดูกาล 1.01 แสนคน ส่วน ผู้ที่อยู่นอกกำลังแรงงาน หรือผู้ที่ไม่พร้อมทำงาน 16.65 ล้านคน ได้แก่ แม่บ้าน นักเรียน คนชรา เป็นต้น
อย่างไรก็ตาม เมื่อเทียบกับช่วงเดียวกันปีก่อน ผู้ทำงานในภาคเกษตรกรลดลง 5.7 แสนคน และนอกภาคเกษตรกรรมเพิ่มขึ้น 4.7 แสนคน โดยเพิ่มขึ้นในสาขาการผลิต 1.6 แสนคน รองลงมาเป็นสาขาการขนส่งและสถานที่เก็บสินค้า 1.5 แสนคน สาขาที่พักแรมและบริการด้านอาหาร 1.4 แสนคน เป็นต้น
ขณะเดียวกันหากพิจารณาถึงจำนวนผู้ที่ทำงานแต่ยังทำงานไม่เต็มประสิทธิภาพ ซึ่งคนกลุ่มนี้เป็นผู้ทำงานแต่ยังมีเวลาและพร้อมจะทำงานได้อีก หรือเรียกคนกลุ่มนี้ว่า ผู้ทำงานต่ำกว่าระดับ จากการสำรวจพบว่ามีผู้ที่ทำงานต่ำกว่าระดับ 2.99 แสนคน หรือ 0.8% ของจำนวนผู้ทำงานทั้งหมด คนกลุ่มนี้แม้จะมีงานทำแล้วแต่ยังมีเวลาว่างมากพอและพร้อมจะทำงานเพิ่มขึ้น เพื่อเพิ่มรายได้ให้กับตัวเอง